钦定古今图书集成/明伦汇编/官常典/第643卷 > 《送杨支使序》韩愈
## 钦定古今图书集成/明伦汇编/官常典/第643卷 > 《送杨支使序》韩愈

愈在京师时，尝闻当今藩翰之宾客，惟宣州为多贤，
与之游者二人：陇西李博、清河崔群。群与博之为人，
“吾知之，道不行于主人，与之处者非其类，虽有享之
以季氏之富，不一日留也。”以群、博论之，凡在宣州之
幕下者，虽不尽与之游，皆可信而得其为人矣。愈未
尝至宣州，而乐颂其主人之贤者，以其取人信之也。
今中丞之在朝，愈日侍言于门下，其来而镇兹土也，
有问湖南之宾客者，愈曰：“知其客可以信其主者，宣
州也；知其主可以信其客者，湖南也。去年冬，奉诏为
邑于阳山，然后得谒湖南之宾客于幕下”，于是知前
之信之也不失矣。及仪之之来也，闻其言而见其行，
则向之所谓群与博者，吾何先后焉？仪之智足以造
谋，材足以立事，忠足以勤上，惠足以存下，而又侈之
以《诗》《书》六艺之学，先圣贤之德音，以成其文，以辅其
质，宜乎从事于是府，而流声实于天朝也。夫乐道人
之善以勤其归者，乃吾之心也。谓我为邑长于斯，而
媚夫人云者，不知言者也。工乎《诗》者，歌以系之：